แนวโน้มหุ้นแกว่งลงรอปัจจัยใหม่
นักวิเคราะห์ประเมินดัชนีหุ้นไทยเช้านี้แกว่งตัวลงไม่มาก รอปัจจัยใหม่ที่จะเข้ามา ลุ้นวันนี้คำสั่งศาลฯก่อนประมูล 3จี
15 ต.ค. 2555

นักวิเคราะห์ประเมินดัชนีหุ้นไทยเช้านี้แกว่งตัวลงไม่มาก รอปัจจัยใหม่ที่จะเข้ามา ลุ้นวันนี้คำสั่งศาลฯก่อนประมูล 3จี
นายอดิศักดิ์ ผู้พิพัฒน์หิรัญกุล นักกลยุทธการลงทุน บล.ธนชาต กล่าวว่า แนวโน้มการลงทุนวันนี้ตลาดฯน่าจะแกว่งตัวในแดนลบเล็กน้อย ยังรอปัจจัยใหม่ที่จะเข้ามา โดยเฉพาะประเด็นในประเทศ เรื่องเด่นๆ ได้แก่ คำสั่งศาลปกครองเกี่ยวกับการประมูล 3G ที่กำหนดจะมีขึ้นในวันพรุ่งนี้จะมีการเปลี่ยนแปลงหรือไม่ ผลประกอบการบริษัทจดทะเบียนไตรมาส 3/55 ที่กำลังจะทยอยประกาศออกมา และการประชุมคณะกรรมการนโยบายการเงิน(กนง.)ที่จะมึขึ้นในวันที่ 17 ต.ค.นี้ 
ส่วนปัจจัยภายนอกประเทศ ก็เป็นประเด็นงบการเงินไตรมาส 3/55 ของบริษัทจดทะเบียนขนาดใหญ่ที่ยังไม่แน่นอน รวมทั้งสถานการณ์เศรษฐกิจของสหรัฐฯและทางฝั่งยุโรปที่ยังไม่มีความชัดเจน เพราะฉะนั้น ทำให้ทุกคนมองไปในหุ้นหลายตัวมากกว่า และในปลายเดือนนี้ก็ต้องไปดูเรื่องของการเลือกตั้งประธานาธิบดีสหรัฐ ขณะที่ตลาดภูมิภาคก็ยังไม่มีผลกระทบเพิ่มเติมเข้ามา